Il-veloċità qawwija tal-ajruplani u l-preċiżjoni biha jimmanuvraw il-bdoti fit-tmun tagħhom kienu l-elementi ewlenin li saħħru lill-mijiet li wara nofsinhar segwew l-ispettaklu waqt il-22 edizzjoni tal-wirja internazzjonali tal-ajru. Il-wirja minn ajruplani individwali tal-qawwiet tal-ajru tar-Republika Ċeka, r-Renju Unit u l-iSvizzera ħallew lil kulħadd issummat iħares lejn manuvri li uħud sejħu bħala kuraġġjużi ħafna tal-bdoti. Iżda t-timijiet aerobatiċi “Patrulla Aguila” minn Spanja, ir-“Red Arrows” mir-Renju Unit u l-“Frecce Tri Colori” mill-Italja kienu l-favoriti ta’ bosta, fosthom minħabba il-preċiżjoni fil-formazzjonijiet li ħolqu fis-smewwiet kif ukoll minħabba d-duħħan ikkulurit li ħallew fis-sema. Ġest sabiħ kien dak tal-bdoti tar-Red Arrows li ftit qabel ma’ taru ġew infurmati li l-mara ta’ wieħed mill-bdoti kienet għadha kemm welldet u għamlu forma ta’ qalb dedikata lilha. Intant, fl-ajruport kienu mijiet dawk li ħadu l-opportunita’ jaraw mill-viċin l-ajruplani u helikopters esebiti fl-art. Stennija kbira issa għall-ispettaklu ta’ tmien minuti li mistennija joffru l-ajruplani tar-red arrows il-Ħadd meta għall-ħabta tal-erbgħa ta’ wara nofsinhar se jakkumpanjaw fl-ajru ajruplan Airbus tal-linja nazzjonali tal-ajru: l-Air Malta.